Enkele seksklagtes teen modelbaas laat vaarDawie de Villiers in die hof. Foto: ANA De Villiers het weer in die Palm Ridge-landdroshof verskyn op aanklagte van onder meer verkragting, die besit van kinderpornografie, seksuele aanranding, intimidasie en bedrog. Jacques Pienaar, De Villiers se regsverteenwoordiger, het namens sy kliënt die hof versoek om die aanklagte teen hom terug te trek aangesien hy beweer daar is geen bewyse teen hom nie. Regter Cassim Moosa wou egter nie die aansoek toestaan nie. Arveena Persad, die staatsaanklaer, het aan die hof gesê dat sy saamstem dat sommige van die aanklagte laat vaar kan word. Sy het egter van die ernstige aanklagte gelys wat sy meen nie teruggetrek kan word nie. Moosa het ingestem om die aanklagte van onbehoorlike aanranding, crimen injuria, bevriending met seksuele oogmerke, seksuele aanranding en bedrog teen De Villiers te laat vaar, hoofsaaklik omdat getuies nie getuig het nie. De Villiers moet egter steeds tereg staan op die oorblywende aanklagte. Persad het aan die hof gesê een van die getuies het aangevoer dat sy ŉ maagd was tot sy De Villiers ontmoet het en dat haar getuienis nie net uitgegooi kan word nie. Sy het ook die hof herinner aan die getuienis van ŉ seun wat getuig het dat hy kaal meisies in De Villiers se huis gesien het. Die seun het ook getuig dat hy gesien het hoe De Villiers foto’s van die meisies neem en dan met sommige seks gehad het. Die saak is uitgestel tot Vrydag.